Joose Antonen

Joose Antonen (s. 28. huhtikuuta 1995 Tampere) on suomalainen jääkiekkoilija, joka pelaa 31. joulukuuta 2025 asti ulottuvalla sopimuksella SM-liigajoukkue Hämeenlinnan Pallokerhossa. Hän on pelipaikaltaan oikea laitahyökkääjä. Antonen laukoo oikealta.
Ura.
Seuraura.
Antonen on Tampereen Ilveksen kasvatti. Hän oli kaudella 2009–2010 seuran C-nuorten paras pistemies ja syöttäjä runkosarjassa tehoilla 8+20=28, kuten myös kaudella 2010–2011 SM-karsinnoissa tehoilla 9+15=24. Suurimman osan jälkimmäisestä kaudestaan Antonen pelasi kuitenkin Ilveksen B-nuorissa ja hän edusti myös seuran B2-nuoria ja oli kevään 2011 pudotuspelien paras pistemies, maalintekijä ja syöttäjä tehoilla 8+7=15. Antonen voitti kauden päätteeksi B2-nuorten SM-hopeaa. Kaudella 2011–2012 hän oli B-nuorten SM-karsinnoissa Ilveksen paras maalintekijä kuudella osumallaan.
Heinäkuussa 2012 Antonen teki kolmivuotisen SM-liigasopimuksen JYPin kanssa. Kauden 2012–2013 kynnyksellä joukkue lainasi hänet farmijoukkue JYP-Akatemiaan, Mestikseen, jossa Antosen tulokaskausi toi hieman pienessä roolissa 30 runkosarjaottelussa tehot 5+6=11. Loppukaudella hän siirtyi JYPin A-nuorten vahvuuteen. Kauden 2013–2014 Antonen pelasi pääasiassa kokonaan JYP-Akatemiassa tehden 45 runkosarjaottelussa tehot 6+12=18. Hän pelasi myös yhden ottelun JYPin A-nuorissa.
Myös kauden 2014–2015 Antonen aloitti JYP-Akatemiassa. Hän teki JYPissä SM-liigadebyyttinsä 30. lokakuuta 2014 SaiPaa vastaan. Antonen merkittiin joukkueen kakkosketjun vasempaan laitaan Miika Lahden ja Darryl Boycen viereen. Hän sai ottelussa jääaikaa 9.57 minuuttia. Antonen pelasi kauden aikana kaksi SM-liigaottelua. Kaudella 2015–2016 hän avasi maalitilinsä miesten pääsarjatasolla. Antonen teki ensimmäisen maalinsä JYPin miesten joukkueessa 28. elokuuta 2015 Mestarien liigassa vieraissa ruotsalaista Frölundaa vastaan. Ensimmäisen SM-liigamaalinsa hän teki 22. marraskuuta 2015 ylivoimalla vieraissa Oulun Kärppiä vastaan. Antosen osuma jäi JYPin 0–3-voittoon päättyneen ottelun voittomaaliksi. Hän pelasi JYPin liigajoukkueessa kaikkiaan 13 runkosarjaottelua tehopistein 1+2=3 ja kuusi CHL-ottelua tehopistein 2+2=4. Jatkoaika.com-verkkolehden toimittaja Jere Korkalaisen mukaan Antonen kärsi JYP-Akatemian puolella ajoittain myös asenneongelmista, mikä näkyi mm. heikossa teholukemassa –18. Hän haki kauden aikana pelituntumaa myös yhden ottelun verran JYPin A-nuorista.
Antonen teki kaudeksi 2016–2017 kaksivuotisen sopimuksen Rauman Lukon kanssa. Hän pelasi joukkueessa 21 runkosarjaottelua tehopistein 1+3=4 ja kuusi CHL-ottelua tehden kaksi syöttöpistettä. Antonen pelasi runsaan puolet alkukaudestaan kuitenkin lainalla Mestis-joukkue KeuPa HT:ssä. Siirtotakarajalla, helmikuussa 2017 hänen kerrottiin pelaavan siellä kauden loppuun.
Keväällä 2018 Antonen harjoitteli fysiikkaansa henkilökohtaisen valmentajansa Juho Nousiaisen alaisuudessa, ja tulos näkyi kesällä hänen fysiikkaharjoittelussaan. Toukokuussa Antonen palasi syyskuun loppuun asti ulottuvalla try-out-sopimuksella kasvattajaseuraansa Tampereen Ilvekseen. Hän sai jo syyskuun puolessä välissä, kauden 2018–2019 kynnyksellä loppukauden jatkosopimuksen. Antosen kasvanut harjoittelumotivaatio ja aiempien asenneongelmien poistuminen näkyi hänen otteissaan. Antonen teki läpimurtonsa SM-liigassa tehden 58 runkosarjaottelussa tehot 14+15=29 ja viidessä playoff-ottelussa tehot 1+1=2. Hän teki liigauransa ensimmäisen kypärätempun 23. lokakuuta 2018 vieraissa KalPaa vastaan. Antosen ensimmäinen osuma syntyi rangaistuslaukauksella ja toinen ylivoimalla. Hänen toinen maalinsa jäi myös Ilveksen 2–6-voittoon päättyneen ottelun ratkaisumaaliksi. Alumni raati valitsi Antosen ottelun Alumnien tähtien ykköstähdeksi. Marraskuussa hän teki Ilveksen kanssa kaksivuotisen jatkosopimuksen.
Kaudeksi 2021–2022 Antonen siirtyi vuoden mittaisella sopimuksella KooKoohon. Joukkuetta valmensi hänelle Ilveksestä tuttu Olli Salo. Antonen teki SM-liigan yhden kauden piste-ennätyksensä tehoilla 12+29=41, joilla hän voitti KooKoon sisäisen piste- ja syöttöpörssin. Huhtikuussa 2022 Antonen teki seuran kanssa vuoden mittaisen jatkosopimuksen. Kaudella 2022–2023 hän oli KooKoon kolmanneksi paras pistemies tehoilla 9+23=32. Tammikuussa 2023 Antonen joutui yli kuukaudeksi sivuun loukkaantumisen vuoksi.
Kaudeksi 2023–2024 Antonen siirtyi vuoden mittaisella sopimuksella Oulun Kärppiin. Jatkoaika.com-sivuston toimittaja Kalle Alinin mukaan hänen kautensa oli haastava, eikä Antonen saanut oikeaa pelivirettä päälle missään vaiheessa. Alinin mukaan Kärpät olisi silti tarvinnut häneltä merkittävämpää panosta, tai edes pelaajan, joka olisi pystynyt auttamaan joukkuettaan hyökkäyspäässä. Antosen kauteen mahtui myös yli kahden kuukauden mittainen poissaolo joulukuussa 2023 tulleen loukkaantumisen vuoksi, joka Alinin mukaan heijastui myös jäälle. Hän teki 31 runkosarjaottelussa vain 13 tehopistettä ja seitsemässä pudotuspeliottelussa vain yhden syöttöpisteen. Antonen voitti kauden päätteeksi SM-pronssia.
Elokuussa 2024 Antonen siirtyi 15. syyskuuta asti ulottuvalla sopimuksella Tapparaan. Lyhyen sopimuksen päätyttyä seura vahvisti, että hän ei jatka joukkueessa. Syyskuun lopulla Antosen uutisoitiin siirtyvän loppukauden 2024–2025 kattavalla sopimuksella Saksan DEL-liigan Fischtown Pinguinsiin. Seura reagoi hänen sopimuksellaan ensisijaisesti Colt Conradin poissaoloon. Antonen teki 13 pelaamassaan ottelussaan viisi syöttöpistettä, kunnes joulukuussa hänen sopimuksensa purettiin yhteisymmärryksessä. Pinguins kertoi verkkosivuillaan osapuolten ymmärtäneen, että yhteistyö ei sujunut toivotulla tavalla. Uudenvuodenaattona Antosen uutisoitiin siirtyvän loppukaudeksi Ruotsin toiseksi korkeimmalle sarjatasolle HockeyAllsvenskan-joukkue Södertäljeen. Helmikuussa 2025 Antonen palasi SM-liigaan ja siirtyi loppukauden kattavalla sopimuksella Kiekko-Espooseen. 
Lokakuussa 2025 Antonen siirtyi 31. joulukuuta 2025 asti ulottuvalla sopimuksella Hämeenlinnan Pallokerhoon.
Maajoukkueura.
Antonen pelasi alle 18-vuotiaiden MM-kilpailuissa vuosina 2012 ja 2013, joista jälkimmäinen turnaus päättyi pronssiin. Yhteensä hän on pelannut kuusi nuorten ja 57 poikien maaottelua.
Suomen A-maajoukkueessa Antonen on pelannut kolme ottelua tehopistein 1+1=2. Hän teki A-maajoukkuedebyyttinsä Karjala-turnauksessa 10. marraskuuta 2022 Turun Gatorade Centerissa Sveitsiä vastaan. Antonen merkittiin Suomen kolmosketjun oikeaan laitaan Juho Lammikon ja Teemu Turusen viereen. Ensimmäisen A-maajoukkuemaalinsa hän teki seuraavassa ottelussa 12. marraskuuta 2022 ylivoimalla Tšekkiä vastaan.
Muuta.
Antosen isoveli Juuso pelasi omalla urallaan hyökkääjänä yhteensä 65 SM-liigaottelua Tampereen Ilveksessä ja Tapparassa.
Antonen valmistui ylioppilaaksi Schildtin lukiosta syksyllä 2015.